Ауылды Ҡаҙанғол тип тә исемләйҙәр, был Туҡһанбайҙың XVIII быуаттың икенсе яртыһында Ҡаҙанғолдан бүленеп сығып, үҙаллы ауыл булғанлығына ишара. Ауыл халҡы башлыса ярым күсмә малсылыҡ менән шөғөлләнгән.Ҡамышлы йылғаһы буйлап (ауылдан 7-8 саҡрым) яҙлауға сыҡҡандар, Шар йылғаһы буйына (6 саҡрым) йәйләүгә туҡталғандар. Август — сентябрь айҙарында улар ауылдан 4 саҡрым алыҫлыҡтағы Көҙләү йылғаһына яҡынлаша һәм ҙур булмаған майҙандан иген йыйып алыуға тотона. 1864 йылда Яңы Ҡанғол һәм Туҡһанбай ауылдарында 300 баш йылҡы, 400 баш эре мөгөҙлө мал, 300 баш ваҡ мал иҫәпләнгән. Был тукһанбайҙарҙың ярым күсмә тормоштан ултыраҡ тормошҡа, малсылыҡтан игенселеккә күсеү осорон кисереүе хаҡында һөйләй.